Goedkoper petrol, duurder diesel vir OktoberArgieffoto (Foto; andreas160578/Pixabay) Die minister van minerale hulpbronne en energie, Gwede Mantashe, het ŉ daling in die petrolprys aangekondig. Dié daling tree op 5 Oktober 2022 in werking. Gebaseer op huidige plaaslike en internasionale faktore word die brandstofpryse vir Oktober 2022 soos volg aangepas: Mantashe sê die aanpassing is hoofsaaklik gebaseer op ŉ daling van $94 per vat vir Brent-ruolie tot $89,79 per vat vir die periode onder hersiening. Dit is danksy ŉ laer aanvraag van China, alhoewel hulle ekonomie stadigaan begin hervat; die vrystelling van ruolievoorraad deur die Internasionale Energieagentskap (IEA)-lidlande en die VSA; goedkoper oliepryse van Saoedi-Arabië om mee te ding met goedkoper olie wat deur Rusland verkoop word; en ŉ daling in die olieprys uit vrees vir ŉ wêreldwye resessie. Die gemiddelde internasionale pryse vir petrol, paraffien, diesel en LPG het ook tydens die periode onder hersiening gedaal. Volgens Mantashe het die verswakking van die rand teenoor die Amerikaanse dollar (van R16,70 tot R17,55) ook ŉ invloed gehad op die aanpassings. “Die rand was sedert Mei 2020 op sy swakste teenoor die Amerikaanse dollar. Die situasie het vererger ondanks die onlangse aankondiging deur die Amerikaanse Federale Reserweraad om die rentekoers met 75 basispunte te verhoog weens voortgesette vrese vir ŉ resessie.” Die negatiewe balans op die staatsoliefonds op petrol en diesel het in Augustus vanjaar R9,7 miljard beloop. Die balansheffing (slate levy) van toepassing op die prysstruktuur van petrol en diesel bly dus onveranderd op 83,28c per liter.